โมบายแบงก์กิ้ง (2)
ก่อนจะพาไปดูเทคโนโลยีการเงินทันสมัยทั้งในและนอกบ้าน คงต้องย้ำเป็นพื้นฐานก่อนค่ะว่า ต่อให้เทคโนโลยีทันสมัยแค่ไหน แต่ถ้าผู้ใช้ไม่ตระหนักถึงความเสี่ยงก็ยากที่จะใช้งานได้อย่างวางใจ จึงควรรู้เรื่องภัยต่างๆ ก่อนอันดับแรก
2 มี.ค. 2558

ก่อนจะพาไปดูเทคโนโลยีการเงินทันสมัยทั้งในและนอกบ้าน คงต้องย้ำเป็นพื้นฐานก่อนค่ะว่า ต่อให้เทคโนโลยีทันสมัยแค่ไหน แต่ถ้าผู้ใช้ไม่ตระหนักถึงความเสี่ยงก็ยากที่จะใช้งานได้อย่างวางใจ จึงควรรู้เรื่องภัยต่างๆ ก่อนอันดับแรก
การใช้โมบายแบงก์กิ้งในแถบแอฟริกา ส่วนใหญ่เขาไม่ค่อยกังวลเรื่องการแฮกข้อมูล หรือโจรกรรมเงินแบบไฮเทค เท่าไรนัก เพราะยังใช้โทรศัพท์มือถือแบบปุ่มกดเป็นส่วนใหญ่ 
แต่ในบ้านเราที่สมาร์ทโฟนแพร่หลายยังต้องระวังอยู่มาก
เพราะส่วนใหญ่แล้ว การโจรกรรมเงินหรือข้อมูลที่เกิดขึ้น ไม่ได้มาจากช่องทางของธนาคารที่มักจะมีระบบซอฟต์แวร์การป้องกันที่แน่นหนา (ส่วนใหญ่เป็นเคสในต่างประเทศ) แต่มักจะมาจากผู้บริโภคอย่างเราๆ เอง ทั้งทางตรงและทางอ้อม
ภัยทางตรงด่านแรกเลยก็คือ การสร้างแอพพลิเคชั่นปลอม เพื่อหลอกดัก Username และ Password ของลูกค้าแบงก์ โดยเฉพาะในปีที่ผ่านมา มีคดีการเปิดแอพปลอมหลายแบงก์ด้วยกัน ซึ่งสร้างออกมาได้เหมือนมากจนแทบแยกไม่ออก ลูกค้าที่ไม่ค่อยทันข่าวสารก็คิดไม่ถึงว่าตาม App Store จะปล่อยให้มีแอพปลอมออกมาระบาดได้
หลายคนสงสัยว่าในเมื่อมีรหัส OTP มี SMS แจ้งเตือนทุกครั้งก่อนทำธุรกรรมก็น่าจะปลอดภัย แต่ความจริงแล้วพวกแอพปลอมหรือเว็บไซต์บางแห่งที่เราอาจเปิดเข้าไปกันส่งเดช หรือถูกหลอกให้เปิดหรือติดตั้งนั้น จะฝังไวรัสพวก Trojan ไว้กับเครื่อง เพื่อดัก SMS หรือ OTP ที่ธนาคารส่งมาให้ เท่ากับว่าแทนที่แบงก์จะส่งให้ลูกค้า กลายเป็นส่งให้โจรไปเสียอย่างนั้น ทำให้ลูกค้าถูกถอนเงินออกไปจากบัญชีโดยไม่รู้ตัว เพราะการแจ้งเตือนถูกดักออกไปหมดแล้ว
อีกภัยที่เบสิกอย่างไม่น่าเชื่อก็คือ การเก็บสลิปที่เราทิ้งตามตู้เอทีเอ็มเอาไว้ ถ้าเห็นว่ามีเงินเยอะ มิจฉาชีพจะเก็บไปแกะรอยผ่านทะเบียนราษฎร์เพื่อสืบเลขที่บัตรประชาชน นำไปปลอมบัตรข้าราชการเพื่อเปิดบัญชี และไปขอซิมการ์ดโทรศัพท์ใหม่ได้ง่ายๆ ก่อนจะไปเปิดโมบายแบงก์กิ้งและโจรกรรมเงินออกมาได้ภายในไม่ถึงวัน
ดังนั้น การใช้งานแบงก์เคลื่อนที่คงไม่อาจฝากความหวังที่แบงก์เพียงอย่างเดียวได้ หากผู้บริโภคไม่ติดตามข่าวสาร และปิดช่องความเสี่ยงที่ตัวเองเป็นอันดับแรก บางคนเลยแก้ปัญหาใช้มือถือปุ่มกดแบบโลว์เทคในการรับส่ง OTP เท่านั้น และไม่ใช้มือถือ แท็บเล็ต หรือพีซี เปิดเว็บไซต์ที่ไม่คุ้นเคย
เตือนภัยเบื้องต้นไปแล้ว สััปดาห์หน้าจะพาไปติดตามนวัตกรรมใหม่ๆ เรื่องความปลอดภัยของโมบายแบงก์กิ้งที่มีการใช้งานจริงกันแล้ว เพื่อเพิ่มความมั่นใจให้ผู้บริโภคกันค่ะ